HOOLEKOGU KOOSOLEKU PROTOKOLL

Kunda										        05.august 2019		  
Algus 15.00, lõpp 16.30
Osavõtjad: hoolekogu liikmed: Eha Polluks, Ando Källo, Eneken Lallo, Ruth Kaljund, Kent Kerner
Puudusid:  Raimo Vavilov, Tiina Vanatoa
Kutsutud: Kunda ÜG direktor Kristi Aron
Koosolekut juhatas Meelis Einstein, protokollis Merle Maimjärv-Mirka
PÄEVAKORD:
1. Kunda Ühisgümnaasiumi õppealajuhataja, õpetajate, tugispetsialistide ning teiste õppe- ja kasvatusalal töötavate isikute ametikohtade täitmiseks korraldatava konkursi läbiviimise korra kehtestamine;
2. Nõusoleku andmine põhikooli õpilaste arvu suurendamiseks klassides 2019/2020. õppeaastal;
3. Nõusoleku andmine haridus- ja teadusministri kehtestatud koolivaheaegadest erinevate koolivaheaegade kehtestamiseks;
4. 2018/2019. õppeaasta õppetöö tulemused (juuni õppenõukogu seisuga);
5. Hoolekogu tööplaani koostamine 2019/2020. õppeaastaks;
6. Kooli informatsioon ja muud küsimused.

1. Kunda Ühisgümnaasiumi õppealajuhataja, õpetajate, tugispetsialistide ning teiste õppe- ja kasvatusalal töötavate isikute ametikohtade täitmiseks korraldatava konkursi läbiviimise korra kehtestamine;
KUULATI: Kunda ÜG direktor Kristi Aron tutvustas dokumendi eelnõu. 
Tehti ettepanek määratleda või asendada § 3 punkt 2 mõiste mõistlik aeg, kuivõrd see on väga ebamäärane. Järgnes ettepanek muuta termin lause esimeses osas ning jätta alles teises pooles. Ettepanek sõnastada punkt järgmiselt: Konkurss kuulutatakse välja arvestusega, et võimalikele kandidaatidele jääb vähemalt kaks nädalat  konkursil osalemiseks ning koolile jääb mõistlik  aeg konkursi sisuliseks läbiviimiseks. 
OTSUSTATI: Viia sisse sõnastuse muudatus vastavalt tehtud ettepanekule § 3 punkt 2-s ning kinnitada konkursi läbiviimise kord. 
2. Nõusoleku andmine põhikooli õpilaste arvu suurendamiseks klassides 2019/2020. õppeaastal;
KUULATI: kooli direktor Kristi Aronit, kes selgitas, et  Põhikooli- ja gümnaasiumiseaduse § 26 lg 3 alusel võib kooli pidaja erandjuhul direktori ettepanekul ja hoolekogu nõusolekul suurendada õpilaste arvu üle riiklikult kehtestatud piirnormi (24 õpilast) üheks õppeaastaks konkreetses klassis juhul, kui kõik tervisekaitse- ja ohutusnõuded on täidetud.
Eeltoodust tulenevalt palus direktor hoolekogult nõusolekut suurendada 2019/2020 õppeaastal Kunda Ühisgümnaasiumis ettenähtud piirnormist suuremad klassi täitumise piirnormid järgnevalt: 3. klassis 25 õpilast, 6. klassis 30 õpilast ja 9. klassis samuti 30 õpilast. 
Kolmanda klassi nimekirjas on hetkel 24 õpilast, kellest kolm õpivad eriklassis (integreerituna tavaklassi). Nimetatud õpilased õpivad teistest õpilastest eraldi eesti keeles, matemaatikas ja loodusõpetuses. Ülejäänud tundides toimub õpe integreerituna tavaklassi. Ülemise piiri nihutamise vajadus on tingitud asjaolust, et kolmandasse klassi on avaldanud soovi tulla veel üks õpilane.
Kuuendas klassis õpib 30 õpilast, üks neist on koduõppel. Kuuendas klassis toimuvad tunnid valdavalt rühmades. Kõik õpilased on koos ainult klassijuhataja tunnis.
Üheksanda klassi nimekirjas on 29 õpilast. Eesti keele, kirjanduse, matemaatika ja võõrkeele tunnid toimuvad rühmades. Tugevamas rühmas 19 õpilast, nõrgemas rühmas kuus õpilast. Lihtsustatud õppekava alusel õppivad õpilased õpivad eraldi tunniplaani alusel. 29 õpilast on koos muusikaõpetuse tunnis, 25 õpilast on koos bioloogia, ajaloo, keemia, füüsika ja ühiskonnaõpetuse tunnis. Ülemise piiri nihutamise vajadus on tingitud asjaolust, et üheksandasse klassi astumiseks on esitanud avalduse täiendavalt veel üks õpilane.
OTSUSTATI: Anda nõusolek põhikooli õpilaste arvu suurendamiseks klassides 2019/2020. õppeaastal.

3. Nõusoleku andmine haridus- ja teadusministri kehtestatud koolivaheaegadest erinevate koolivaheaegade kehtestamiseks;
KUULATI: kooli direktor Kristi Aronit, kes tegi ettepaneku nelja vaheaja puhul jääda haridus- ja teadusministri poolt kehtestatud koolivaheaegade juurde, kuid nihutada viienda vaheaja alguseks 8. juuni 2020. 
Kaks koolipäeva, mis nihutatud koolivaheajaga ära kaovad, tehakse ära õppeaasta jooksul. Õpetajate nõusolekut kahel nädalavahetuse päeval tööd teha on küsitud. Vastanud on 27 õpetajat 31-st, kes kõik on enda nõusoleku andnud.
Kooliaasta alustamine pühapäevasel päeval võimaldab pidulikust aktusest osa saada ka abiturientide ning esimese klassi õpilaste vanematel, kes muidu selleks ajaks vaba päeva peaksid võtma. Ühe koolipäeva korraldamine n-ö kogupere koolipäevana lähendab kooli ja kogukonda.
Kent Kerneri hinnangul õpilased on samuti selle ettepaneku poolt. 

OTSUSTATI: anda nõusolek.

4. 2018/2019. õppeaasta õppetöö tulemused (juuni õppenõukogu seisuga);

KUULATI: KÜG direktor Kristi Aronit, kes tutvustas 2018/2019. õppeaasta õppetöö tulemusi.
Meie kooli õpilased on väga edukad olnud maakondlikel olümpiaadidel ja võistlustel, mis õpilaste arvu arvestades on väga positiivne. 
Meelis Einstein: Järgmises aruandes võiks välja tuua mõni konkreetne trend võrreldes eelmise aruandega.
Esitati küsimus 10.klassi õppima asuvate õpilaste arvu kohta. 
K. Aron:  tänaseks 15 noort avalduse esitanud. 
Ruth Kaljund: teen ettepaneku välja töötada õpilaste tunnustussüsteem, et märgatud ja tunnustatud saaks ka need tublid õpilased, kes ei ole küll igas aines nelja-viielised, ent kes esindavad kooli edukalt olümpiaadidel ja teistel ainevõistlustel. 
Kent Kerner tegi ettepaneku leida tulevikus võimalus õpetajate premeerimiseks loov- ja uurimistööde juhendamise ning töödele retsensioonide koostamise eest. 
Kristi Aron: Sel õppeaastal selleks ilmselt eelarvelisi vahendeid ei ole, ent ettepanekut saab arutada siis kui hoolekogu hakkab palgakorralduse juhendit üle vaatama. 
Merle Maimjärv-Mirka tegi ettepaneku korraldada huvitegevuselaat või infopäev, kus noored ja lapsevanemad saaksid koos tutvuda huvitegevuste võimalustega Kunda linnas. 
OTSUSTATI: Võtta õppetöö tulemused teadmiseks. Teha vallale ettepanek välja töötada tunnustamise kord, kus oleks lisaks headele õppetulemustele arvestatud ka eduka kooli esindamise, kodanikualgatuse projekti läbiviimise vms eest noorte tunnustamist. Korra loomisse võiks olla kaasatud noorte volikogu, hoolekogu, õpilasesindus. 
Otsustati korraldada huvitegevuse laat või infomess, vorm ja aeg vajavad läbimõtlemist.
5. Hoolekogu tööplaani koostamine 2019/2020. õppeaastaks;
Hoolekogu järgmine koosolek 16. september
Teemad:
1. Eelarve projektile arvamuse andmine
2. Ülevaade põhikooli ja gümnaasiumi lõpetajate edasi õppimiste osas 
3. Personali koosseis
4. Info ja muud küsimused

NOVEMBER/DETSEMBER
-põhimääruse võimalik muutmine
-õppekava hindamise osa
-HEV koordineerimise süsteemi üle vaatamine 
-toitlustaja ülevaade oma tegevusest?
-Info ja muud küsimused

APRILL
-Mitteformaalse õppe arvestamine formaalõppes
-Gümnaasiumi vastuvõtmise korra üle vaatamine ja arvamuse andmine
-Poolaasta õpitulemused
-vaheaegade kinnitamine
-tugiteenuste ülevaade (sotsiaalpedagoogi ja koolipsühholoogi ülevaade)
-tervishoiu ülevaade
-ülevaade õpilasesinduse tööst 
-Info ja muud küsimused

AUGUST
[bookmark: _GoBack]-piirnormist suuremate klasside üle vaatamine
- õpitulemused
-Info ja muud küsimused

OTSUSTATI: Kinnitada tööplaan.
5. Informatsioon ja muud küsimused
KUULATI: Direktorit, kes andis ülevaate käimasolevate personali konkursside arengutest.
Neljale ametikohale laekus kaks avaldust. Konkursi kaudu leidsime töötaja õppealajuhataja ametikohale, kellel on ka ajalooõpetaja kvalifikatsioon. 
125. kooliaastapäev on 2020 sügisel, mille ettevalmistusega tuleb hakata tegema. 
OTSUSTATI: Võtta info teadmiseks.



Meelis Einstein							Merle Maimjärv-Mirka
Esimees								Protokollija
